ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆԴԵՐՔԻ ՄԱՍԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 2011 թվականի նոյեմբերի 28-ի Հայաստանի Հանրապետության

ընդերքի մասին օրենսգրքի (այսուհետ՝ Օրենսգիրք) 16-րդ հոդվածում՝

1. լրացնել հետևյալ բովանդակությամբ 3-7-րդ մասեր․

«3․ «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածի 3-րդ մասով սահմանված համայնքի ավագանու նախատեսվող գործունեության իրականացմանը նախնական համաձայնություն տրամադրելու վերաբերյալ որոշմամբ՝ պետական և համայնքային սեփականության հողամասերն օգտագործման տրամադրելու վերաբերյալ համաձայնություն կամ քաղաքացիներին և իրավաբանական անձանց սեփականության իրավունքով պատկանող հողամասերի սեփականատիրոջից համաձայնություն ստացած անձը չի կարող սկսել ընդերքօգտագործման աշխատանքները մինչև տվյալ տարածքի նկատմամբ ընդերքօգտագործման իրավունք ձեռք բերելը:

4․Քաղաքացիներին և իրավաբանական անձանց սեփականության իրավունքով պատկանող հողամասերի սեփականատիրոջ կողմից տրված համաձայնությունը՝ սույն օրենսգրքով սահմանված կարգով ընդերքօգտագործման իրավունքի ձեռքբերումից հետո տվյալ հողամասից ի օգուտ համայնքի հրաժարվելու և մինչև ընդերքօգտագործման իրավունքի տրամադրման վերաբերյալ որոշման կայացումը անշարժ գույքի օտարում չիրականացնելու վերաբերյալ պայմանների ներառմամբ, ենթակա է նոտարական վավերացման: Նշված համաձայնությունը պետք է պարունակի հողամասից հրաժարման համար տրամադրվող փոխհատուցման չափի և պայմանների վերաբերյալ դրույթներ։

5. Եթե սույն հոդվածի 4-րդ մասով նախատեսված համաձայնության տրամադրումից հետո հողամասի սեփականատերը հրաժարվում է համաձայնությամբ նախատեսված պայմանների կատարումից, բացառությամբ ՀՀ ընդերքի մասին օրենսգրքի 16-րդ հոդվածի 6-րդ մասով սահմանված՝ հանգամանքների էական փոփոխության կամ տվյալ հողամասի՝ հանրության գերակա շահերի ապահովման նպատակով օտարվելու դեպքերի, ապա փոխհատուցում է ընդերքօգտագործողին՝ ընդերքօգտագործման իրավունք ստանալու համար կատարված բոլոր ծախսերի դիմաց:

6. Հանգամանքների, որոնցից ելել էր հողամասի սեփականատերը համաձայնություն տրամադրելիս, էական փոփոխությունը հիմք է համաձայնության փոփոխման կամ համաձայնությունն ուժը կորցրած ճանաչելու համար։ Հանգամանքների փոփոխությունն էական է համարվում, եթե դրանք այնքան են փոփոխվել, որ եթե հողամասի սեփականատերը և (կամ) ընդերքօգտագործողը կարողանային դա ողջամտորեն կանխատեսել, համաձայնությունը կտրամադրվեր էականորեն տարբեր պայմաններով կամ ընդհանրապես չէր տրամադրվի։

7․Սույն հոդվածի 4-րդ մասով նախատեսված հողամասերն ի օգուտ համայնքի տրամադրվելուց հետո օգտակար հանածոների արդյունահանման համար անհրաժեշտ հողամասերի նպատակային նշանակությունը համայնքի ավագանու կողմից պարզեցված կարգով փոփոխվում է արդյունաբերության, ընդերքօգտագործման և այլ արտադրական նշանակության հողերի՝ համայնքի ավագանու առաջիկա նիստի ընթացքում և ընդերքօգտագործողի դիմումի հիման վրա վերջինիս հետ կնքվում է հողօգտագործման պայմանագիր։»։

**Հոդված 2.** Օրենսգրքի 17-րդ հոդվածի 3-րդ մասում լրացնել հետևյալ բովանդակությամբ 1․1-ին կետ․

«1․1) «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածին համապատասխան իրականացված հանրային լսումների ընթացքում նախնական համաձայնություն տրամադրելու վերաբերյալ համայնքի ավագանու որոշման տրամադրման շրջանակներում, ընդերքօգտագործման ոլորտի նախատեսվող գործունեության դեպքում, նախատեսվող գործունեության իրականացմանը պետական և համայնքային սեփականության հողամասերն օգտագործման տրամադրելու վերաբերյալ համաձայնության տրամադրումը․»։

**Հոդված 3.** Օրենսգրքի 49-րդ հոդվածի 2-րդ մասը լրացնել հետևյալ բովանդակությամբ 3․1-ին կետով.

«3․1) օգտակար հանածոյի արդյունահանման համալիրի տեղադրման նպատակով հայցվող ընդերքի տեղամասի եզրակետերի կոորդինատները․»։

**Հոդված 4.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

|  |  |
| --- | --- |
| **Հանրապետության նախագահ** | **Վ. Խաչատուրյան** |
| 2024 թ. ---------  Երևան |  |

ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏՄԱՆ ԵՎ ՓՈՐՁԱՔՆՆՈՒԹՅԱՆ ՄԱՍԻՆ ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** 2014 թվականի հունիսի 21-ի «**Շրջակա միջավայրի վրա ազդեցության գնահատման և փորձաքննության մասին» օրենքի** (այսուհետ՝ Օրենք) 16-րդ հոդվածում՝

1) 1-ին մասը լրացնել հետևյալ բովանդակությամբ «3․1)»-ին կետով.

«3․1) ընդերքօգտագործման ոլորտի նախատեսվող գործունեության դեպքում՝ նշելով նախատեսվող գործունեության իրականացման վայրի՝ (օգտակար հանածոյի արդյունահանման համալիրի տեղադրման նպատակով հայցվող ընդերքի տեղամասի) եզրակետային կոորդինատները:»․

2) լրացնել հետևյալ բովանդակությամբ 3․1․-ին մաս․

«3․1․ Ընդերքօգտագործման ոլորտի նախատեսվող գործունեության դեպքում՝ սույն հոդվածի 3-րդ մասով սահմանված որոշմամբ տրվող նախնական համաձայնության մեջ նախատեսվում են հետևյալ պայմանները․

1. նախնական համաձայնության տրամադրումից հետո, մինչև ընդերքօգտագործման իրավունք հայցելու դիմումի վերաբերյալ որոշման կայացումն ընկած ժամանակահատվածում, նախատեսվող գործունեության իրականացման վայրի՝ եզրակետային կոորդինատներով սահմանափակված պետական և համայնքային սեփականության հողամասերը համայնքի ղեկավարի կողմից մրցութային կարգով վարձակալության չեն տրամադրվում․
2. սույն հոդվածի 3-րդ մասով սահմանված որոշմամբ նախնական համաձայնության տրամադրումից հետո, եթե համայնքի ղեկավարը հրաժարվում է ընդերքօգտագործողի հետ հողօգտագործման պայմանագրի կնքումից, բացառությամբ ՀՀ ընդերքի մասին օրենսգրքի 16-րդ հոդվածի 6-րդ մասով սահմանված՝ հանգամանքների էական փոփոխության կամ նախատեսվող գործունեության իրականացման վայրի՝ եզրակետային կոորդինատներով սահմանափակված պետական և համայնքային սեփականության հողամասի՝ հանրության գերակա շահերի ապահովման նպատակով օտարվելու դեպքերի, ապա ընդերքօգտագործողը փոխհատուցվում է համայնքի բյուջեից՝ նվազագույն աշխատավարձի հիսուն հազարապատիկի չափով:»։

**Հոդված 2.** 17-րդ հոդվածի 2-րդ մասում․

1. 3-րդ կետում «որոշումը,» բառից հետո լրացնել «որը ընդերքօգտագործման ոլորտի նախատեսվող գործունեության դեպքում ներառում է նաև պետական և համայնքային սեփականության հողամասերն, ՀՀ ընդերքի մասին օրենսգրքով սահմանված կարգով ընդերքօգտագործման իրավունքի ձեռքբերումից հետո, օգտագործման տրամադրելու վերաբերյալ համաձայնությունը,» բառերը․
2. լրացնել հետևյալ բովանդակությամբ 3․1-ին կետ․

«3․1) քաղաքացիներին և իրավաբանական անձանց սեփականության իրավունքով պատկանող հողամասերում ընդերքօգտագործման ոլորտի նախատեսվող գործունեության դեպքում՝ նախատեսվող գործունեության իրականացման վայրի՝ (օգտակար հանածոյի արդյունահանման համալիրի տեղադրման նպատակով հայցվող ընդերքի տեղամասի) եզրակետային կոորդինատներով սահմանափակված հողամասի տարածքի սեփականատիրոջ (սեփականատերերի) կողմից ՀՀ ընդերքի մասին օրենսգրքի 16-րդ հոդվածի 4-րդ մասին համապատասխան տրված համաձայնությունը․»։

**Հոդված 3.** 29-րդ հոդվածում լրացնել հետևյալ բովանդակությամբ 1․1-ին մաս․

«1․1 Քաղաքացիներին և իրավաբանական անձանց սեփականության իրավունքով պատկանող հողամասերում ընդերքօգտագործման ոլորտի նախատեսվող գործունեության դեպքում սույն օրենքի 17-րդ հոդվածի 8-րդ մասով սահմանված՝ փորձաքննության ընթացքում հանրային լսման կայացման համար անհրաժեշտ նախապայման է նախատեսվող գործունեության իրականացման վայրի՝ (օգտակար հանածոյի արդյունահանման համալիրի տեղադրման նպատակով հայցվող ընդերքի տեղամասի) եզրակետային կոորդինատներով սահմանափակված հողամասերի տարածքի սեփականատիրոջ կողմից ՀՀ ընդերքի մասին օրենսգրքի 16-րդ հոդվածի 4-րդ մասին համապատասխան տրված համաձայնության առկայությունը։»։

**Հոդված 4.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

|  |  |
| --- | --- |
| **Հանրապետության նախագահ** | **Վ. Խաչատուրյան** |
| 2024 թ. ---------  Երևան |  |

ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀՈՂԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ

**Հոդված 1.** 2001 թվականի մայիսի 2-ի Հայաստանի Հանրապետության հողային օրենսգրքի (այսուհետ` Օրենսգիրք) 7-րդ հոդվածում լրացնել հետևյալ բովանդակությամբ 17-րդ մաս․

«17. Եթե օգտակար հանածոների արդյունահանման համար անհրաժեշտ հողամասերը, այդ թվում նաև ՀՀ ընդերքի մասին օրենսգրքի 16-րդ հոդվածի 4-րդ մասով նախատեսված՝ համայնքին տրամադրված հողամասերը, նպատակային նշանակությամբ արդյունաբերության, ընդերքօգտագործման և այլ արտադրական նշանակության հողեր չեն, ապա այդպիսի հողամասերի նպատակային նշանակության փոփոխությունը արդյունաբերության, ընդերքօգտագործման և այլ արտադրական նշանակության հողերի, բացառությամբ հատուկ պահպանվող տարածքների, կատարվում է պարզեցված կարգով՝ համայնքի ավագանու կողմից՝ հողամասի նպատակային նշանակությունը փոփոխելու վերաբերյալ ընդերքօգտագործողի դիմումը ստանալուց հետո երեսնօրյա ժամկետում։ Սույն մասի իմաստով օգտակար հանածոների արդյունահանման համար անհրաժեշտ հողամաս է համարվում լեռնահատկացման սահմաններում ընդգրկված հողամասը, իսկ օգտակար հանածոների հանքավայրի ստորգետնյա եղանակով շահագործման դեպքում՝ արդյունահանման նախագծի համաձայն՝ լեռնահատկացման ակտի սահմաններում օգտակար հանածոյի արդյունահանման համալիրի երկրի մակերևույթում աշխատանքների համար անհրաժեշտ տարածքը։ Հողամասի նպատակային նշանակությունը փոփոխելու վերաբերյալ ընդերքօգտագործողի դիմումին պետք է կցվեն հետևյալ փաստաթղթերը․

1. օգտակար հանածոյի արդյունահանման թույլտվությունը,
2. օգտակար հանածոյի արդյունահանման պայմանագիրը,
3. լեռնահատկացման ակտը,
4. համապատասխան փորձաքննություններ անցած նախագիծը,
5. օգտակար հանածոների արդյունահանման համար անհրաժեշտ հողամասերի օգտագործման տրամադրելու վերաբերյալ համաձայնությունը հավաստող փաստաթուղթը՝ «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածի 3-րդ մասով սահմանված՝ համայնքի ավագանու որոշումը կամ քաղաքացիներին և իրավաբանական անձանց սեփականության իրավունքով պատկանող հողամասերի սեփականատիրոջ՝ ՀՀ ընդերքի մասին օրենսգրքի 16-րդ հոդվածի 4-րդ մասին համապատասխան տվյալ հողամասից ի օգուտ համայնքի հրաժարվելու մասին փաստաթուղթը։»:

**Հոդված 2.** Օրենսգիրքը լրացնել հետևյալ բովանդակությամբ 83.1-ին հոդվածով․

«ՀՈԴՎԱԾ 83.1 ՀՈՂԵՐԻ ՕԳՏԱԳՈՐԾՈՒՄԸ ՕԳՏԱԿԱՐ ՀԱՆԱԾՈՅԻ ԱՐԴՅՈՒՆԱՀԱՆՄԱՆ ՆՊԱՏԱԿՈՎ ԸՆԴԵՐՔՕԳՏԱԳՈՐԾՄԱՆ ԻՐԱՎՈՒՆՔ ՍՏԱՑԱԾ ԱՆՁԻ ԿՈՂՄԻՑ

1. Օգտակար հանածոյի արդյունահանման նպատակով ընդերքօգտագործման իրավունք ստացած անձին պետության ու համայնքների սեփականությանը պատկանող հողամասերը հողօգտագործման իրավունքով տրամադրվում են առանց մրցույթի, եթե այդ հողամասերն ընդգրկված են լեռնահատկացման սահմաններում և առկա է «Շրջակա միջավայրի վրա ազդեցության գնահատման և փորձաքննության մասին» օրենքի 16-րդ հոդվածին համապատասխան իրականացված հանրային լսումների ընթացքում համայնքի ավագանու որոշմամբ տրամադրված նախնական համաձայնությունը կամ հողամասի սեփականատիրոջ՝ ՀՀ ընդերքի մասին օրենսգրքի 16-րդ հոդվածի 4-րդ մասին համապատասխան տվյալ հողամասից ի օգուտ համայնքի հրաժարվելու մասին փաստաթուղթը:

2. Հողօգտագործման իրավունք ստանալու համար օգտակար հանածոյի արդյունահանման նպատակով ընդերքօգտագործման իրավունք ստացած անձը դիմում է համայնքին` ներկայացնելով ընդերքօգտագործման իրավունքի անբաժանելի մաս հանդիսացող լեռնահատկացման ակտում ընդգրկված տարածքի եզրակետային կոորդինատները, իսկ օգտակար հանածոների հանքավայրի ստորգետնյա եղանակով շահագործման դեպքում արդյունահանման նախագծի համաձայն՝ լեռնահատկացման ակտի սահմաններում օգտակար հանածոյի արդյունահանման համալիրի**`** երկրի մակերևույթում աշխատանքների համար անհրաժեշտ տարածքի կոորդինատները:

3. Դիմումը ստանալուց հետո, համայնքի ավագանու կողմից սույն օրենսգքի 7-րդ հոդվածի 17-րդ մասին համապատասխան հողամասի նպատակային նշանակությունը փոփոխելուց հետո, օգտակար հանածոյի արդյունահանման նպատակով ընդերքօգտագործման իրավունք ստացած անձի դիմումի հիման վրա վերջինիս հետ համայնքը կնքում է հողօգտագործման իրավունքի տրամադրման պայմանագիր:

4. Հողօգտագործման իրավունքը տրամադրվում է պայմանագրով սահմանված ժամկետով, սակայն չի կարող գերազանցել օգտակար հանածոյի արդյունահանման նպատակով ընդերքօգտագործման իրավունքի ժամկետը:

5. Օգտակար հանածոյի արդյունահանման նպատակով ընդերքօգտագործման իրավունքը որևէ հիմքով դադարելու դեպքում հողօգտագործման իրավունքի տրամադրման պայմանագիրն օրենքի ուժով դադարում է: Օգտակար հանածոյի արդյունահանման նպատակով ընդերքօգտագործման իրավունքի ժամկետի երկարաձգումը հիմք է սույն հոդվածով սահմանված կարգով հողօգտագործման իրավունքի տրամադրման պայմանագրի ժամկետը համապատասխանաբար երկարաձգելու համար:

6․ Սույն հոդվածով սահմանված հողօգտագործման իրավունքը տրամադրվում է կառավարության 2001թ․ ապրիլի 12-ի թիվ 286 որոշմամբ սահմանված կարգով, եթե սույն օրենսգրքով այլ բան նախատեսված չէ։»:

**Հոդված 3.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը:

|  |  |
| --- | --- |
| **Հանրապետության նախագահ** | **Վ. Խաչատուրյան** |
| 2024 թ. ---------  Երևան |  |

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

Օ Ր Ե Ն Ք Ը

ՔԱՂԱՔԱՇԻՆՈՒԹՅԱՆ ՄԱՍԻՆ ՕՐԵՆՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ

**Հոդված 1.** «Քաղաքաշինության մասին» 1998 թվականի մայիսի 5-ի ՀՕ-217 օրենքի (այսուհետ՝ Օրենք) 30-րդ հոդվածի 2-րդ մասում լրացնել հետևյալ բովանդակությամբ նոր պարբերություն.

«Հայաստանի Հանրապետության հողային օրենսգրքի 7-րդ հոդվածի 17-րդ մասով նախատեսված դեպքերում հողերի նպատակային նշանակության փոփոխությունները համայնքի ավագանին հաստատում է առանց սույն մասում նշված ժամանակավոր միջգերատեսչական հանձնաժողովի եզրակացության:»:

**Հոդված 2.** Սույն օրենքն ուժի մեջ է մտնում պաշտոնական հրապարակման օրվան հաջորդող տասներորդ օրը: